銀葫蘆
作者：陳造
朝代：宋

paragraphs: 山水佳有餘，我與之周旋。
江行已久矣，今復領其全。
漾舟銀葫蘆，雪在春漸妍。
素瓊間蒼玉，化工與雕鎸。
屏圍無空缺，護此百頃天。
圖畫別濃淡，粉墨生雲煙。
人間有此境，定屬水府仙。
先生嗜奇勝，久駐無由緣。
命名失雅馴，吾意終慊然。
玉鑑扁山石，取重須時賢。
可無泊舟所，作亭近江壖。
登臨付楚客，當有雲錦篇。